APSTIPRINĀTS

Ar Valsts pētījumu programmas

“Vietējo resursu izpēte un ilgtspējīga izmantošana Latvijas attīstībai” 2023.-2025. gadam

īstenošanas un uzraudzības komisijas

(izveidota ar zemkopības ministra 2024. gada 24.maija Rīkojumu Nr.64) 2024. gada

13. jūnija lēmumu Nr. 1.

**Valsts pētījumu programmas “Vietējo resursu izpēte un ilgtspējīga izmantošana Latvijas attīstībai 2023.-2025. gadam” projektu pieteikumu trešā atklātā konkursa nolikums**

**I. Vispārīgie jautājumi**

1. Valsts pētījumu programmas “Vietējo resursu izpēte un ilgtspējīga izmantošana Latvijas attīstībai 2023.-2025. gadam” projektu pieteikumu trešā atklātā konkursa nolikums (turpmāk – nolikums) nosaka kārtību, kādā Latvijas Zinātnes padome (turpmāk – padome) organizē un īsteno valsts pētījumu programmas “Vietējo resursu izpēte un ilgtspējīga izmantošana Latvijas attīstībai” 2023.-2025.gadam (turpmāk – programma) projektu pieteikumu (turpmāk – projektu pieteikums) trešo atklāto konkursu (turpmāk – konkurss), pamatojoties uz Ministru kabineta 2018. gada 4. septembra noteikumos Nr. 560 “Valsts pētījumu programmu projektu īstenošanas kārtība” (turpmāk –MK noteikumi) un ievērojot Ministru kabineta 2023. gada 9. augusta rīkojumā Nr. 502 “Par valsts pētījumu programmu “Vietējo resursu izpēte un ilgtspējīga izmantošana Latvijas attīstībai” 2023.-2025. gadam (turpmāk – MK rīkojums) noteikto.

2. Nolikums izstrādāts, pamatojoties uz MK noteikumu 16. punktu, par MK rīkojuma 6. un 7. punktā noteiktajiem programmas apakšprogrammu tematiskajiem uzdevumiem.

3. Konkursam pieejamais kopējais valsts budžeta finansējums ir 4 000 000  euro (četri miljoni euro) (turpmāk – konkursa kopējais finansējums). Konkursa kopējo finansējumu atbilstoši MK noteikumu 36. punktam izlieto:

3.1. projektu finansēšanai;

3.2. MK noteikumu 37. punktā minēto pasākumu īstenošanai.

4. Projekta īstenošanas termiņš ir 16 mēneši, sākot no līguma par projekta īstenošanu (turpmāk – projekta līgums) spēkā stāšanās dienas. Projekta līguma ietvaros projekta īstenošanas termiņu var pagarināt uz MK noteikumu 39. punktā norādīto termiņu un noteiktajā kārtībā. Viens projekta finansēšanas posms ir ne mazāks kā 6 (seši) mēneši.

5. Konkursa ietvaros plānots finansēt divus projektus nolikuma 10. punktā minēto apakšprogrammu īstenošanai, ar šādu maksimālo finansējumu:

5.1. MK rīkojuma 6. punktā noteikto apakšprogrammas uzdevumu izpilde - 2 040 000 *euro* (divi miljoni četrdesmit tūkstoši euro);

5.2. MK rīkojuma 7. punktā noteikto apakšprogrammas uzdevumu izpilde - 1 800 000 euro (viens miljons astoņi simti tūkstoši *euro*).

6. Padome izsludina konkursu MK noteikumu 17. punkta noteiktajā kārtībā un MK noteikumu noteiktajā kārtībā administrē, nodrošina, uzrauga un kontrolē projekta īstenošanu projekta līguma ietvaros.

7. Projekta pieteikuma iesniedzējs, kas atbilst MK noteikumu 2.12. un 9.1. apakšpunktā noteiktajam (turpmāk – projekta pieteikuma iesniedzējs), sagatavo projekta pieteikumu atbilstoši nolikuma 1. pielikumam “Projekta pieteikums” (turpmāk – projekta pieteikums). Projekta pieteikuma iesniegšanas termiņš ir līdz 30 kalendārajām dienām, sākot no konkursa izsludināšanas dienas vai 2024. gada 15.jūlijs plkst. 17:00 (turpmāk – projektu pieteikumu iesniegšanas termiņš).

8. Padome konkursa sludinājumā norāda:

8.1. konkursa nosaukumu;

8.2. konkursa kopējo finansējumu;

8.3. projektu pieteikumu iesniegšanas termiņu;

8.4. tīmekļa vietni, kurā norādīta nepieciešamā informācija projektu pieteikumu iesniegšanai.

9. Projekta pieteikuma iesniedzējs iesniedz konkursā projekta pieteikumu par vienu no MK rīkojuma 5. punktā noteiktajām apakšprogrammām un par visiem attiecīgās apakšprogrammas uzdevumiem. Projekta pieteikuma iesniedzējs konkursā var iesniegt vairāk kā vienu projekta pieteikumu par katru no MK rīkojuma 5. punktā noteiktajām apakšprogrammām.

Iesniedzot projekta pieteikumu par vienu no MK rīkojuma 5. punktā noteiktajām apakšprogrammām, projekta pieteikuma iesniedzējas projekta pieteikumā paredz, ka projekta īstenošanas laikā tiek sasniegti MK rīkojuma 9. punktā noteiktie sasniedzamie rezultāti.

10. Lai sasniegtu programmas virsmērķi un MK rīkojuma 5. punktā noteiktos apakšprogrammu mērķus, katrai apakšprogrammai paredz veikt uzdevumus:

10.1. apakšprogrammai *“****Ilgtspējīga lauksaimniecības, tostarp zivsaimniecības, resursu izmantošana nekaitīgas, kvalitatīvas un veselīgas pārtikas ražošanai Latvijā****”* paredz šādus tematiskos uzdevumus un apakšuzdevumus:

10.1.1. ilgtspējīgas, kvalitatīvas un konkurētspējīgas lauksaimniecības produkcijas ražošanas attīstība vidi saudzējošā lauksaimniecībā:

* analizēt samazinātas sintētisko AAL slodzes ietekmi uz plašāk audzēto laukaugu - ziemas kviešu produktivitāti un ražas kvalitāti, salīdzinot videi draudzīgākus tehnoloģiju moduļus integrētajā audzēšanas sistēmā un veicot to testēšanu atšķirīgos LV reģionos;
* izpētīt saimnieciski nozīmīgāko augļukoku, krūmogulāju un dārzeņu audzēšanas tehnoloģiskos elementus iekļaujot viedos risinājumus, sintētisko augu aizsardzības līdzekļu lietojuma mazināšanai;
* izpētīt jaunus vai maz pētītus pākšaugu un dārzaugu patogēnus saistībā ar klimata un audzēšanas tehnoloģiju izmaiņām.

10.1.2. Eiropas Zaļā kursa ietekmes sociālais un ekonomiskais aspekts Latvijas lauksaimniecībā un lauku telpā, kā arī jaunu zināšanu radīšana ilgtspējīgas bioekonomikas un lauku telpas attīstībai:

* sagatavot priekšlikumus risinājumiem ilgtspējīgas un dzīvotspējīgas lauksaimniecības nozares attīstībai pie dažādiem Zaļā kursa mērķu sasniegšanas scenārijiem, veicot:
* novērtējumu par lauksaimniecisko darbību vistiešāk ietekmējošo Zaļā kursa izaicinājumu īstenošanai atbilstošākajām saimniekošanas praksēm Latvijā, vērtējot gan jau ieviestās prakses, gan papildus nepieciešamos pasākumus Zaļā kursa mērķu sasniegšanai, un to ietekmi uz saimniecību ienākumiem, ražošanu, tirdzniecību, konkurētspēju, nodarbinātību un lauku telpu;
* novērtējumu par Zaļā kursa mērķu sasniegšanai identificēto atbilstošāko saimniekošanas prakšu īstenošanas izmaksu un ieguldījumu sloga sadalījumu starp iesaistītajām pusēm (lauksaimnieki, patērētāji, valsts pasākumi, ES fondi);

- novērtējumu par Latvijas priekšrocībām un trūkumiem, salīdzinājumā ar citām ES dalībvalstīm, ar lauksaimniecisko darbību vistiešāk saistīto Zaļā kursa mērķu sasniegšanā.

10.1.3. jaunu zināšanu, pieeju un metožu attīstīšana nekaitīgas un kvalitatīvas pārtikas un dzīvnieku barības aprites veicināšanai, kā arī dzīvnieku veselības, labturības un aizsardzības līmeņa paaugstināšanai un apdraudējuma samazināšanai sabiedrības veselībai un videi atbilstoši principam "viena veselība", vienlaikus sekmējot tehnoloģisko risinājumu un jaunu produktu attīstību augstvērtīgu un konkurētspējīgu pārtikas produktu ražošanai:

* analizēt antimikrobiālās rezistences attīstības sasaisti ar antibiotiku lietošanu liellopu un cūku novietnēs, pētīt nozīmīgāko infekciju ierosinātāju izplatību, lai paplašinātu esošās zināšanas un rastu jaunus risinājumus rezistences radītā apdraudējuma samazināšanai;
* veikt Latvijas iedzīvotāju (vecuma grupa 19-64 gadi) pārtikas patēriņa datu iegūšanu, par rūpnieciski ražotiem un mājas apstākļos ražotiem alkoholiskajiem un bezalkoholiskajiem dzērieniem, īpaši pievēršot uzmanību dzērieniem ar pievienotiem augiem vai to produktiem, uztura bagātinātājiem, kā arī Latvijai raksturīgiem produktiem - tējām, zivju un gaļas kūpinājumiem. Lai sekmētu nekaitīgas pārtikas apriti un veicinātu apdraudējuma samazināšanu sabiedrības veselībai, veikt ekspozīcijas novērtējumu par potenciālajām bīstamībām iepriekš minētajās produktu grupās. Salīdzināt un izvērtēt iegūtos patēriņa datus un ekspozīcijas novērtējuma rezultātus ar datiem līdzšinējās Latvijas pētījumu publikācijās;
* radīt jaunas zināšanas ilgtspējīgas pārtikas sistēmas (un pārtikas ražošanas blakusproduktu pārstrāde augstvērtīgos un pārtikas aprites normatīvajiem aktiem atbilstošos produktos, saglabājot bioloģiski aktīvos savienojumus) nodrošināšanai un videi draudzīgu un pārstrādājamu iepakojuma materiālu lietojumam pārtikā.

10.1.4. integrētas pieejas īstenošana iekšējo ūdeņu ilgtspējīgas zivsaimnieciskās produktivitātes izmantošanas un augstvērtīgu ekosistēmas pakalpojumu nodrošināšanai:

* saimnieciski vērtīgo ezeru zivju krājuma novērtējuma integrētas metodes izstrāde, izmantojot atpūtas, komerciālās un zinātniskās zvejas (zvejas rīku, hidroakustisko mērījumu un elektrozveja) datus;
* saimnieciski vērtīgo zivju, kā pārtikas produkta, piesārņojuma un uzturvērtības riska-ieguvuma attiecības analīze.

10.2. apakšprogrammai“***Inovatīva meža apsaimniekošana un jauni meža pakalpojumi, produkti un tehnoloģijas Latvijas izaugsmei***” paredz šādus tematiskos uzdevumus un apakšuzdevumus:

10.2.1. meža apsaimniekošanas paņēmienu attīstība, uzlabojot meža produktivitāti un spēju pildīt klimata pārmaiņu mazināšanas lomu ilgtermiņā, pastiprinot bioloģiskās daudzveidības vērtību integrēšanu un veicinot dažādu meža ekosistēmas produktu un pakalpojumu radīšanu mainīgā vidē:

* priežu mežaudžu atjaunošanas un apsaimniekošanas metožu ietekme uz ģenētisko daudzveidību. Priežu mežu adaptācijas kapacitātes paaugstināšana ar meža selekcijas metodēm;
* priežu mežaudžu ražības un platības izmaiņu cēļoņsakarības. Rekomendācijas dabai tuvākiem priežu mežu apsaimniekošanas paņēmieniem. Rekomendācijas priežu mežaudžu ieaudzēšanai rekultivējamās platībās. Dažādu koku augšanas apstākļu uzlabošanas pasākumu mijiedarbība un ietekme uz priežu kokaudžu produktivitāti un kvalitāti;
* priežu mežu ekosistēmu veselību un kokaudzi ietekmējošo biotisko riska faktoru ietekmes noskaidrošana, rekomendācijas priežu mežu vitalitātes paaugstināšanai;
* rekomendācijas aizsargājamo sugu labvēlīga aizsardzības statusa nodrošināšanai saimnieciskajos priežu mežos. Mežsaimniecības ietekme uz vidi – kvantitatīvs priežu mežu apsaimniekošanas cikla ietekmes vērtējums.

10.2.2. dažādiem mērķiem paredzētu meža teritoriju apsaimniekošanas attīstības, jaunu meža pakalpojumu, produktu un tehnoloģiju sociālekonomisko aspektu, tostarp sabiedrības ieguvumu, analīze un ieteikumu izstrāde:

* ilgtermiņa prognozēs un zinātniskajos datos balstīts aprēķins par saimniecisko priežu mežu apsaimniekošanas aprobežojumu scenāriju ilgtermiņa ietekmi uz sociālekonomiskajiem aspektiem.

10.2.3. aprites meža bioekonomikas attīstība, kā arī inovatīvu tehnoloģiju un produktu izstrāde vietējo meža resursu izmantošanai konkurētspējīgu un ilgtspējīgu produktu ražošanā, sekmējot racionālu koksnes izmantošanu un attīstot koka būvniecību atbilstoši zaļā kursa nostādnēm:

* tehnoloģijas un produkti koksnes materiālu pielietošanas iespēju paplašināšanai būvniecībā atbilstoši Eiropas Zaļā kursa nostādnēm;
* biorafinēšanas tehnoloģijas kompleksai mežu resursu izmantošanai augstākas pievienotās vērtības produktu ieguvei;
* koksnes apstrādes un pārstrādes atlikumu izmantošana polimērkompozītu un izolācijas materiālu ieguvei;
* oriģināli risinājumi inovatīviem produktiem uz mežizstrādes blakus plūsmu, koksnes apstrādes un pārstrādes atlikumu un nekoksnes materiālu bāzes;
* koksnes resursu izlietojuma efektivitātes un precizitātes celšana, viedo tehnoloģiju risinājumi.

11. Projekta pieteikuma iesniedzējs, sagatavojot projekta pieteikumu, paredz:

11.1. projekta rezultātus atbilstoši MK noteikumu 12. punktā noteiktajam (turpmāk – zinātniskie rezultāti) un norāda šo rezultātu skaitliskos rādītājus Nacionālajā zinātniskās darbības informācijas sistēmā (turpmāk – informācijas sistēma) projekta pieteikuma A daļas „Vispārīgā informācija” 4. nodaļā „Projekta rezultāti”, ievērojot nolikuma 10. punktā katrai apakšprogrammai noteiktos uzdevumus un MK rīkojuma 9. punktā noteiktos rezultātus;

11.2. nolikuma 10.1. vai 10.2. apakšpunktā minēto apakšprogrammu tematisko uzdevumu un apakšuzdevumu izpildi, paredzot šo tematisko uzdevumu un apakšuzdevumu izpildes plānu projekta pieteikuma I daļā “Tematiskie un horizontālie uzdevumi un sasniedzamie rezultāti”;

11.3. MK rīkojuma 8. punktā visu noteikto kopīgo (horizontālo) uzdevumu izpildi, paredzot šo uzdevumu izpildes plānu projekta pieteikuma I daļā;

11.4. vismaz viena rezultāta sasniegšanu katrā MK rīkojuma 9. punktā noteiktajā rezultātā, tai skaitā vairāk orientējoties uz komercializējamiem pētījumu rezultātiem, un šo rezultātu sasniegšanas plānu norāda projekta pieteikuma I daļā;

11.5. zinātnisko publikāciju pieejamības nodrošināšanu atvērtā piekļuvē un pētniecības datu deponēšanu piemērotos repozitorijos (pielietojot FAIR[[1]](#footnote-1) principus).

**II. Projekta pieteikuma iesniedzēja un sadarbības partnera dalības nosacījumi projektā**

12. Lai apliecinātu projekta pieteikuma iesniedzēja atbilstību MK noteikumu 2.12. un 9.1. apakšpunktā noteiktajam, projekta pieteikuma iesniedzējs informācijas sistēmā augšupielādē aizpildītu un parakstītu ar drošu elektronisko parakstu, kam ir laika zīmogs, projekta pieteikuma D daļu „Projekta iesniedzēja apliecinājums” (turpmāk – projekta iesniedzēja apliecinājums). Ja nav iespējams nodrošināt drošu elektronisko parakstu, kam ir laika zīmogs, projekta pieteikuma iesniedzējs rīkojas atbilstoši nolikuma 2. pielikuma “Projekta pieteikuma, projekta noslēguma zinātniskā pārskata noformēšanas un iesniegšanas metodika” (turpmāk – iesniegšanas metodika) 18. punktā noteiktajam.

13. Projekta sadarbības partneris atbilst MK noteikumu 2.18. apakšpunktā noteiktajam. Projekta sadarbības partneri projekta pieteikuma iesniedzējs piesaista, ievērojot MK noteikumu 9.3. apakšpunktu. Lai apliecinātu sadarbību projekta ietvaros, projekta pieteikuma iesniedzējs nodrošina, ka projekta sadarbības partneris paraksta projekta pieteikuma E daļu “Projekta sadarbības partnera – zinātniskās institūcijas apliecinājums” (turpmāk – projekta sadarbības partnera – zinātniskās institūcijas apliecinājums) vai F daļu “Sadarbības partnera – valsts institūcijas apliecinājums” (turpmāk – projekta sadarbības partneris – valsts institūcijas apliecinājums) ar drošu elektronisko parakstu, kam ir laika zīmogs, kuru projekta pieteikuma iesniedzējs pievieno projekta pieteikumam. Ja nav iespējams nodrošināt drošu elektronisko parakstu, projekta sadarbības partneris rīkojas atbilstoši iesniegšanas metodikas 22. vai 26. punktā noteiktajam.

14. Lai apliecinātu projekta pieteikuma iesniedzēja vai projekta sadarbības partnera – zinātniskās institūcijas atbilstību MK noteikumu 2.12. apakšpunktam, attiecīgās zinātniskās institūcijas vadītājs iesniedz zinātniskās institūcijas finanšu vadības un grāmatvedības politiku un finanšu apgrozījuma pārskatu (projekta pieteikuma G daļa “Finanšu apgrozījuma pārskata veidlapa”) par 2021., 2022. un 2023. gadu. Ja zinātniskajai institūcijai ir privātie investori, tā brīvā formā sagatavo apliecinājumu par ar projekta pieteikumu saistītās pētniecības rezultātu neizmantošanu komerciāliem mērķiem. Šajā punktā minētos dokumentus pievieno kā pielikumu projekta pieteikuma iesniedzēja apliecinājumam un projekta sadarbības partnera – zinātniskās institūcijas apliecinājumam atbilstoši iesniegšanas metodikas 3.2. un 3.3. apakšnodaļām.

15. Nolikuma 14. punktā minētos dokumentus nesniedz tas projekta pieteikuma iesniedzējs vai projekta sadarbības partneris, kurš ir atzīts kā atbilstošs pētniecības organizācijas definīcijai Fundamentālo un lietišķo pētījumu projektu 2024. gada atklātajā konkursā[[2]](#footnote-2) vai valsts pētījumu programmu projektu 2024. gada atklātajos konkursos.

16. Projekta īstenošanas ietvaros projekta sadarbības partneris var pretendēt uz projektam piešķirtā finansējuma saņemšanu no netiešajām attiecināmajām izmaksām proporcionāli projekta sadarbības partnerim piešķirtajai tiešo attiecināmo izmaksu daļai, ievērojot MK noteikumu 14.2. apakšpunktu.

17. Ja projekta sadarbības partneris iesaistās projekta īstenošanā, tostarp arī ar saviem cilvēkresursiem, tad tie projekta īstenošanā piedalās kā projekta galvenie izpildītāji vai projekta izpildītāji (starp kuriem var būt studējošie atbilstoši Augstskolu likuma 44. panta pirmajā daļā noteiktajam). Informāciju par projekta sadarbības partnera iesaisti projekta īstenošanā ar saviem cilvēkresursiem norāda projekta pieteikuma A daļas “Vispārīga informācija” 2. nodaļā “Zinātniskā grupa”.

**III. Zinātniskās grupas** **dalības nosacījumi projektā**

18. Projekta pieteikuma iesniedzējs veido projekta īstenošanas zinātnisko grupu, ievērojot MK noteikumu 2.22. apakšpunktā noteikto.

19. Projekta pieteikumā projekta vadītājam, projekta galvenajiem izpildītājiem un projekta izpildītājiem jāatbilst MK noteikumu 2.13., 2.14. un 2.15. apakšpunktos noteiktajam. Projekta izpildē iesaistītā zinātniskās grupas personāla atlīdzību nosaka atbilstoši projekta pieteikuma iesniedzēja un projekta sadarbības partnera (ja tāds ir) atalgojuma politikai un atlīdzības likmēm.

20. Zinātnieks kā projekta vadītājs var būt norādīts tikai vienā projekta pieteikumā konkursa ietvaros. Ja zinātnieks kā projekta vadītājs ir norādīts vairāk kā vienā projekta pieteikumā konkursa ietvaros, padome sazinās ar visiem attiecīgajiem projektu pieteikumu iesniedzējiem un lūdz vienas darbdienas laikā paziņot, kurā projekta pieteikumā attiecīgais zinātnieks ir projekta vadītājs un kādā amatā tas būs citos projektu pieteikumos (ja attiecināms).

21. Vienas personas, kas ir projekta vadītājs, projekta galvenais izpildītājs un projekta izpildītājs, kurš nav studējošais, slodzi pilna darba laika ekvivalenta izteiksmē (turpmāk – PLE) plāno tā, lai vienā projekta pieteikumā, kā arī projekta īstenošanas gadījumā norādītā slodze nepārsniedz 1,0 PLE.

22. Projekta pieteikumā, kā arī projekta īstenošanas gadījumā, norādītās zinātniskās grupas iekļautajiem projekta izpildītajiem - studējošajiem paredz, ka visu studējošo kopējā slodze visā projekta īstenošanas laikā ir vismaz 1,0 PLE.

23. Projekta pieteikumā, kā arī projekta īstenošanas gadījumā paredz, ka katrs studējošais ir nodarbināts projektā ne mazāk kā 0,25 PLE projekta īstenošanas laikā.

24. Ja studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, šīs personas iesaiste projektā minēto četru mēnešu periodā ir uzskatāma par atbilstošu nolikuma 22. un 23. punktā noteiktajam par studējošā iesaisti projekta izpildē.

25. Ja studējošais projekta īstenošanas laikā sekmīgi pabeidz doktora studiju programmu un aizstāv promocijas darbu, tad šīs personas iesaiste projektā turpmāk ir uzskatāma par atbilstošu nolikuma 22. un 23. punktā noteiktajam par studējošā iesaisti projekta izpildē.

**IV. Atbalstāmās darbības un izmaksas**

26. Projekta pieteikuma iesniedzējs aizpilda projekta pieteikuma H daļu “Darbības, kurām nav saimnieciska rakstura”, kurā sniegta informācija par projekta pieteikumā plānoto darbību atbilstību MK noteikumu 2.2. apakšpunktam.

27. Projekta pieteikuma iesniedzējs projekta pieteikuma A daļas 3. nodaļā “Budžets” iekļauj informāciju par projekta tiešo attiecināmo izmaksu pozīcijām atbilstoši MK noteikumu 14.1. apakšpunktam.

28. Netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta ietvaros atbalstāmo darbību īstenošanai un rezultātu sasniegšanai plāno kā vienu izmaksu pozīciju, piemērojot netiešo izmaksu vienoto likmi līdz 15 (piecpadsmit) procentu apmērā no MK noteikumu 14.1. apakšpunktā minēto tiešo attiecināmo izmaksu kopsummas, izņemot MK noteikumu 14.1.6. apakšpunktā noteiktās tiešās attiecināmās izmaksas, kas radušās saistībā ar ārējo pakalpojumu izmaksām (tai skaitā darbu saskaņā ar uzņēmuma līgumiem). Projekta pieteikuma iesniedzējam un sadarbības partnerim/-iem (ja tāds/-i ir) divu nedēļu laikā no Līguma par projekta īstenošanu parakstīšanas dienas, ir jāizstrādā un jāapstiprina iekšējā kārtība par projekta netiešo attiecināmo izmaksu izlietojumu un kontroli, kuru padome ir tiesīga pieprasīt un projekta iesniedzējs (īstenotājs) uzrāda padomei. Ja projekta iesniedzējs piesaista sadarbības partneri/us, tad projekta netiešās attiecināmās izmaksas starp projekta iesniedzēju un sadarbības partneri/-iem dala proporcionāli projekta tiešo attiecināmo izmaksu dalījumam starp projekta iesniedzēju un projekta sadarbības partneri/-iem. Projekta iesniedzējs, projekta īstenošanas laikā, sagatavojot un iesniedzot MK noteikumu 44.1. apakšpunktā minēto finanšu pārskatu, nesniedz informāciju un neuzrāda izmaksu pamatojošos dokumentus par netiešo attiecināmo izmaksu izlietojumu.

**V. Projekta pieteikuma noformēšanas un iesniegšanas kārtība**

29. Projekta pieteikumu aizpilda un iesniedz padomei elektroniskā veidā informācijas sistēmā projektu pieteikumu iesniegšanas termiņā.

30. Projekta pieteikuma iesniedzējs aizpilda un iesniedz projekta pieteikumu atbilstoši iesniegšanas metodikai.

31. Lai apliecinātu projekta pieteikumu kopumā, projekta pieteikuma iesniedzējs paraksta projekta pieteikuma D daļu “Projekta iesniedzēja apliecinājums” ar drošu elektronisku parakstu ar laika zīmogu.

**VI. Projektu pieteikumu administratīvā izvērtēšana**

32. Projektu pieteikumu administratīvo izvērtēšanu nodrošina padome atbilstoši nolikuma 3. pielikumam “Metodika projekta pieteikuma atbilstības izvērtēšanai administratīvās vērtēšanas kritērijiem”, izvērtējot projekta pieteikuma atbilstību MK noteikumu 19. punktā noteiktajiem administratīvajiem un nolikuma 33.3. apakšpunktā noteiktajiem papildu administratīvajiem kritērijiem divu kalendāro nedēļu laikā no projektu pieteikumu iesniegšanas termiņa beigām.

33. Projekta pieteikumu vērtē atbilstoši šādiem administratīvajiem vērtēšanas kritērijiem:

33.1. MK noteikumu 19.1. un 19.2. apakšpunktā noteiktajiem administratīvajiem kritērijiem, kuri ir papildināmi (turpmāk – papildināmie administratīvie kritēriji);

33.2. MK noteikumu 19.3., 19.4., 19.5., 19.6., 19.7. un 19.8. apakšpunktā noteiktajiem administratīvajiem kritērijiem, kuri nav papildināmi (turpmāk – nepapildināmie administratīvie kritēriji;

33.3. papildu administratīvajiem kritērijiem, kuri nav papildināmi:

33.3.1. aptver visus MK rīkojuma 8. punktā noteiktos programmas kopīgos (horizontālos) uzdevumus;

33.3.2. aptver visus MK rīkojuma 9. punktā noteiktos programmas īstenošanas laikā sasniedzamos rezultātus.

34. Padome, ņemot vērā projekta pieteikuma administratīvās izvērtēšanas rezultātus, aizpilda nolikuma 4. pielikumu “Administratīvās vērtēšanas kritēriju veidlapa”, ievērojot MK noteikumu 20. punktu.

35. Ja projekta pieteikums neatbilst kādam no:

35.1. papildināmajiem administratīvajiem kritērijiem, padome pieprasa projekta pieteikuma iesniedzējam precizēt projekta pieteikumu, nosūtot vēstuli uz projekta pieteikuma iesniedzēja oficiālo elektroniskā pasta adresi. Projekta pieteikuma iesniedzējs precizējumus iesniedz vienas darba dienas laikā pēc padomes vēstules nosūtīšanas dienas, nosūtot vēstuli uz padomes oficiālo elektroniskā pasta adresi: pasts@lzp.gov.lv;

35.2. nepapildināmajiem administratīvajiem kritērijiem vai ja projekta pieteikums neatbilst kādam no papildināmajiem administratīvajiem kritērijiem, kurš nav izpildīts pēc precizēta projekta pieteikuma iesniegšanas, padome pēc administratīvās izvērtēšanas pabeigšanas nosūta programmas Īstenošanas un uzraudzības komisijai (turpmāk – komisija) pēc administratīvajiem kritērijiem izvērtēto projektu pieteikumu sarakstu, kuri neatbilst nolikumā noteiktajiem administratīvajiem kritērijiem, vienlaikus šajā sarakstā norādot katras neatbilstības pamatojumu. Komisija izvērtē minēto sarakstu un atbilstoši MK noteikumu 8.3.2. apakšpunktam pieņem lēmumu par projekta pieteikuma noraidīšanu.

**VII. Projekta pieteikuma zinātniskā izvērtēšana**

36. Padome, ievērojot MK noteikumu III. Nodaļā noteikto, organizē projektu pieteikumu zinātnisko ekspertīzi (turpmāk – ekspertīze).

37. Projekta pieteikuma izvērtēšanai padome atbilstoši MK noteikumu 7.5. apakšpunktam atlasa un piesaista divus vai vairākus zinātniskos ekspertus (turpmāk – eksperts), kuri atbilst MK noteikumu 23. un 24. punktā noteiktajām prasībām, lai kvalificētos MK rīkojuma 6. un 7. punktā norādīto apakšprogrammu uzdevumu izvērtēšanai. Eksperts var vērtēt vairākus projektu pieteikumus atbilstoši savai zinātniskajai kvalifikācijai un pieredzei.

38. Padome nodrošina, ka eksperts, kurš ir piekritis vērtēt projekta pieteikumu, paraksta un, augšupielādējot informācijas sistēmā, iesniedz padomei nolikuma 5. pielikumu “Apliecinājums par interešu konflikta neesamību un konfidencialitātes ievērošanu”.

39. Padome ar katru ekspertu slēdz līgumu par ekspertīzes veikšanu, izmantojot nolikuma 6. pielikuma “Pakalpojuma līgums par zinātnisko izvērtēšanu” (turpmāk – pakalpojumu līgums) veidlapu. Pakalpojumu līgums tā slēgšanas procesā var tikt precizēts atbilstoši projekta pieteikuma satura un ekspertīzes specifikai.

40. Eksperts vērtē projekta pieteikumu, ievērojot MK noteikumu 26. punktā noteikto.

41. Katrs eksperts divu kalendāro nedēļu laikā no ekspertīzes līguma noslēgšanas dienas izvērtē projekta pieteikumu, informācijas sistēmā aizpildot projekta pieteikuma individuālās ekspertīzes (turpmāk – eksperta individuālais vērtējums) veidlapu, ievērojot nolikuma 8. pielikumu “Projekta pieteikuma ekspertīzes individuālā/ekspertīzes konsolidētā vērtējuma veidlapa” atbilstoši nolikuma 7. pielikumam “Ekspertīzes veikšanas metodika (projekta pieteikumam, projekta noslēguma zinātniskajam pārskatam)” (turpmāk – ekspertīzes veikšanas metodika).

42. Pēc visu projektu pieteikumu ekspertu individuālo vērtējumu saņemšanas informācijas sistēmā padome piecu darbdienu laikā, izmantojot tiešsaistes videokonferenci (reāllaika attēla un skaņas pārraide), organizē un īsteno ekspertu paneļdiskusiju tiem ekspertiem, kuri ir atbildīgi par projektu pieteikumu ekspertu konsolidētā vērtējuma sagatavošanu, izveidojot ekspertu diskusiju paneli par katrā apakšprogrammā iesniegtajiem projektu pieteikumiem (turpmāk – panelis).

43. Ja apakšprogrammas izpildei iesniegts tikai viens projekta pieteikums, padome par šo projekta pieteikumu paneli neorganizē, un šāda projekta pieteikuma novērtēšana noris MK noteikumu 25. punktā noteiktajā kārtībā.

44. Trīs darba dienu laikā no paneļa noslēgšanās dienas, eksperts, kurš ir atbildīgs par attiecīgā projekta pieteikuma ekspertu konsolidētā vērtējuma sagatavošanu, ņemot vērā attiecīga projekta pieteikuma ekspertu individuālos vērtējumus, informācijas sistēmā, aizpilda šī projekta pieteikuma ekspertu konsolidētā vērtējuma veidlapu (turpmāk – ekspertu konsolidētais vērtējums), ievērojot nolikuma 8. pielikumu “Projekta pieteikuma ekspertīzes individuālā/ekspertīzes konsolidētā vērtējuma veidlapa”, un trīs darbdienu laikā saskaņo to ar pārējiem attiecīgā projekta pieteikuma ekspertīzē iesaistītajiem ekspertiem, kuri ir individuāli vērtējuši šo projekta pieteikumu, un iesniedz to informācijas sistēmā. Ja eksperti nespēj vienoties par ekspertu konsolidēto vērtējumu viedokļu atšķirības dēļ, eksperti par to informē padomi. Šajā gadījumā padome piesaista vēl vienu ekspertu (turpmāk – papildu eksperts), kurš vispirms vērtē attiecīgo projekta pieteikumu individuāli nolikuma 41. punktā noteiktajā termiņā un kārtībā, iesniedzot eksperta individuālo vērtējumu, un tad papildu eksperts iepazīstas ar attiecīga projekta pieteikuma sākotnējo ekspertu individuālajiem vērtējumiem. Papildu eksperts sagatavo konsolidēto vērtējumu divu kalendāro nedēļu laikā, vienojoties ar to ekspertu vai ekspertiem, kura ekspertu individuālajā vērtējumā sniegtais kopējais punktu skaits ir tuvāks papildu eksperta individuālajā vērtējumā sniegtajam kopējam punktu skaitam. Papildu eksperts pēc saskaņošanas ar otru vai pārējiem ekspertiem konsolidēto vērtējumu iesniedz informācijas sistēmā.

45. Ekspertam ir pienākums projekta pieteikumu vērtēt tikai 20 lappušu apmērā, papildus izskatot līdz trīs lappusēm, ja ir pievienoti sociālo partneru apliecinājumi, rekomendācijas vēstules par sadarbību u. tml. dokumenti.

46. Padome, pamatojoties uz informācijas sistēmā iesniegtajiem ekspertu konsolidētajiem vērtējumiem, informācijas sistēmā trīs darba dienu laikā aprēķina katra projekta pieteikuma konsolidēto vērtējumu punktos (turpmāk – konsolidētais vērtējums), izmantojot šādu formulu: kur:

46.1. K – konsolidētais vērtējums;

46.2. A – MK noteikumu 27. punktā minētā kritērija (projekta zinātniskā kvalitāte) vērtējums un tā īpatsvars ir 30% no konsolidētā vērtējuma (K);

46.3. B – MK noteikumu 28. punktā minētā kritērija (projekta rezultātu ietekme) vērtējums un tā īpatsvars ir 50% no konsolidētā vērtējuma (K);

46.4. C – MK noteikumu 29.  punktā minētā kritērija (projekta īstenošanas iespējas un nodrošinājums) vērtējums un tā īpatsvars ir 20% apmērā no konsolidētā vērtējuma (K).

47. Nolikuma 46. punktā minētā konsolidētā vērtējuma kvalitātes slieksnis ir vismaz divi punkti MK noteikumu 26.1. apakšpunktā noteiktajā kritērijā (projekta zinātniskā kvalitāte), vismaz divi punkti MK noteikumu 26.2. apakšpunktā noteiktajā kritērijā (projekta rezultātu ietekme), vismaz trīs punkti MK noteikumu 26.3. apakšpunktā noteiktajā kritērijā (projekta īstenošanas iespējas un nodrošinājums) un vismaz septiņi punkti visos MK noteikumu 26. punktā noteiktajos zinātniskajos kritērijos kopā.

48. Padome nosūta komisijai:

48.1. projektu pieteikumu ekspertīzes sarakstu piecu darbdienu laikā no visu projektu pieteikumu ekspertu konsolidēto vērtējumu iesniegšanas dienas informācijas sistēmā un nolikuma 46. punkta formulas piemērošanas. Šajā sarakstā projekta pieteikumi ir sarindoti prioritārā secībā pēc konsolidētajā vērtējumā iegūto punktu skaita katrā programmas apakšprogrammā (turpmāk – projektu pieteikumu saraksts), ievērojot MK noteikumu 32. punktā noteikto.

48.2. ekspertu konsolidētos vērtējumus ar sniegtajām rekomendācijām katram projekta pieteikumam (turpmāk – ekspertu rekomendācijas).

48.3. Pēc komisijas pieprasījuma Padome iesniedz anonimizētus individuālos ekspertu vērtējumus, kā arī sniedz komisjas locekļiem piekļuvi nolikuma 42.punktā minētās paneļdiskusijas materiāliem.

**VIII. Projektu pieteikumu izvērtēšana pēc nozares specifiskajiem kritērijiem**

49. Komisija pēc šī nolikuma 48. punktā minētā saraksta saņemšanas, nedēļas laikā atbilstoši šī nolikuma 9. pielikumam “Metodika projekta pieteikuma atbilstības izvērtēšanai pēc nozares specifiskajiem kritērijiem” (turpmāk – nozares kritēriji) izvērtē projektu pieteikumu pēc šādiem nozares specifiskajiem kritērijiem, aizpildot šī nolikuma 10. pielikumu “Individuālā/kopējā nozares specifisko vērtēšanas kritēriju veidlapa”:

49.1. projekta pieteikumā plānoto rīcību un rezultātu vērtējums:

49.1.1. projekta pieteikumā plānotās rīcības ir atbilstīgas nolikumā noteiktajiem uzdevumiem un apakšuzdevumiem, un paredzēta datos un pierādījumos balstītu metodoloģisko pieeju izmantošana, kas varētu palīdzēt sasniegt noteiktos programmas mērķus;

49.1.2. plānotās rīcības ir izstrādātas, balstoties esošās situācijas izpratnē par konkrēto nozari - aktualitātēm, problemātiku un tendencēm attiecīgajā tematiskā uzdevuma jomā, tai skaitā projekta pieteikuma īstenotājiem ir iepriekšēja pieredze to risināšanā, piemēram, īstenojot projekta pieteikuma iesniedzēja vai sadarbības partnera institūcijas stratēģisko specializāciju, izpildot/iesaistoties lietišķajos pētījumos, nozaru darba grupās, ir sadarbība ar nozaru sabiedriskajām organizācijām;

49.1.3. plānoto rīcību veikšanai tiks izmantoti atbilstoši materiāltehniskie resursi un projekta pieteikuma īstenotājiem ir atbilstoša pētnieciskā kompetence un pieredze, ko apliecina iesaistītā projekta vadītāja un galveno izpildītāju pieredze (ar parakstu apstiprināti projekta vadītāja un galveno izpildītāju dzīvesgājuma apraksti, kas pievienoti projekta pieteikuma C daļā “Curriculum Vitae”, un projekta pieteikuma īstenošanā citu iesaistīto institūciju, ja tādas plānotas, ar paraksttiesīgās personas parakstu apstiprināti apliecinājumi, kas pievienoti projekta pieteikuma J daļā “Citi dokumenti”).

49.2. Projekta pieteikumā paredzēto rezultātu vērtējums:

49.2.1. pētījumu rezultātā paredzēts sagatavot un iesniegt Zemkopības ministrijai ziņojumus ar konkrētiem priekšlikumiem, risinājumiem katram nolikumā noteiktajiem tematiskajam uzdevumam un apakšuzdevumam, tai skaitā, ņemot vērā nacionālās un Eiropas Savienības politikas un tendences attiecīgajā tematiskā uzdevuma jomā;

49.2.2. pētījumu rezultātā paredzēta noteiktajam uzdevumam atbilstīgu oriģinālu risinājumu, jaunu pakalpojumu, produktu un inovatīvu tehnoloģiju izstrāde, ņemot vērā ierobežoto izpildes laiku.

50. Komisija projekta pieteikumu vērtē, piešķirot punktus par katru šī nolikuma 49.1. – 49.2. apakšpunktā minētā nozares kritērija apakškritēriju.

51. Komisija aprēķina katra projektu pieteikuma nozares kritēriju vērtējumu kopsummu punktos, izmantojot formulu:

S=(a+b+c+d+e), kur

50.1. S – projekta pieteikuma nozares kritēriju kopējais vērtējums;

50.2. a, b, c, d, e – vērtējums punktos katrā šī nolikuma 49.1. – 49.2. apakšpunkta specifiskajā nozares vērtēšanas apakškritērijā.

52. Kopējais maksimālais iegūstamais punktu skaits nozares kritēriju izvērtējumā ir 4,5 punkti, kas atbilstoši MK noteikumu 33.2. apakšpunktam ir 30 procenti no kopējās maksimālās piešķirtās punktu summas zinātniskajos kritērijos.

53. Komisija nolikuma 52. punktā minēto vērtējumu summē ar nolikuma 48.1. apakšpunktā minētajā sarakstā katram projekta pieteikumam norādīto punktu skaitu un izveido projektu konkursa kopējo projektu pieteikumu sarakstu (turpmāk – projektu pieteikumu kopējais saraksts).

**IX. Lēmuma pieņemšana par finansējuma piešķiršanu vai projekta pieteikuma noraidīšanu**

54. Komisija nedēļas laikā pēc projektu pieteikumu kopējā saraksta un ekspertu rekomendāciju saņemšanas, ievērojot MK noteikumu 35. punktu, pieņem MK noteikumu 8.3.1. apakšpunktā noteikto lēmumu par katru projektu pieteikumu kopējā sarakstā iekļauto projekta pieteikumu, ņemot vērā konkursa nolikumā noteikto projektu pieteikumu konkursam pieejamo finansējumu un ievērojot MK noteikumu 8.3.2. apakšpunktu, komisija pieņem lēmumu par projektu pieteikumu noraidīšanu. Padome komisijas pieņemtos lēmumus nosūta projekta pieteikuma iesniedzējiem.

**IX. Projekta līguma noslēgšana un finansēšana**

55. Padome 10 kalendāro dienu laikā no MK noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas noslēdz ar projekta pieteikuma iesniedzēju (turpmāk – projekta īstenotājs) projekta līgumu, izmantojot nolikuma 11. pielikumu “Līgums par valsts pētījumu programmas “Vietējo resursu izpēte un ilgtspējīga izmantošana Latvijas attīstībai 2023.-2025. gadam” projekta īstenošanu”. Ja komisija ir pieņēmusi lēmumu par ekspertu rekomendāciju ieviešanas nepieciešamību un pamatotību, padome rekomendācijas iekļauj, sagatavojot projekta līgumu. Projekta līguma teksts tā slēgšanas procesā var precizēt atbilstoši projekta satura specifikai.

56. Projekta izmaksas, ņemot vērā nozares specifiku, ir attiecināmas ar 2024. gada 1. martu. Projekta līguma, projekta un nolikuma noteikumu neizpildes gadījumā padome pieprasa projekta īstenotājam pilnībā vai daļēji atmaksāt projektam piešķirto finansējumu, atbilstoši projekta līguma noteikumiem.

57. Ievērojot to, ka viens projekta finansēšanas posms ir ne īsāks kā 6 mēneši, avansa maksājuma apmēru vienam projekta finansēšanas posmam norāda projekta līgumā. Ja projekta īstenotājam ir nepieciešams pagarināt projekta īstenošanas termiņu, pamatojoties uz MK noteikumu 39. punktu, to var pagarināt līdz vienam gadam rezultātu nostiprināšanai un publiskošanai bez papildu finansējuma piešķiršanas, par ko projekta īstenotājs vismaz trīs kalendāros mēnešus pirms projekta termiņa beigām iesniedz padomei argumentēti pamatotu iesniegumu par pagarinājuma nepieciešamību un projekta līguma 6. pielikumu “Rezultātu nostiprināšanas plāns”.

58. Ja projektam ir piesaistīts projekta sadarbības partneris, projekta īstenotājs slēdz sadarbības līgumu, kurā paredz finanšu nosacījumus, strīdu risināšanas un konfidenciālas informācijas neizpaušanas kārtību, noteikumus par šā līguma spēkā stāšanos, darbības laiku, tā izbeigšanu, detalizētu sadarbības plānu un budžetu, ņemot vērā projekta pieteikumā minēto, kā arī noteikumus par intelektuālā īpašuma tiesībām. Sadarbības līgumu projekta īstenotājs iesniedz padomei divu kalendāro nedēļu laikā no projekta līguma abpusējas parakstīšanas dienas. Projekta īstenotājs ir atbildīgs par projekta sadarbības partneriem paredzētā projekta avansa maksājuma daļas un noslēguma maksājuma daļas pārskaitīšanu sadarbības līgumos paredzētajos termiņos un kārtībā.

**X. Projekta noslēguma zinātniskā pārskata iesniegšana un izvērtēšana**

59. Projekta īstenotājs, izmantojot informācijas sistēmu, iesniedz padomei projekta noslēguma zinātnisko pārskatu mēneša laikā pēc projekta īstenošanas termiņa beigu datuma, kas noteikts projekta līgumā. Ja, ņemot vērā nolikuma 57. punktā noteikto, projekta īstenošanas laiks ir pagarināts, projekta īstenotājs projekta noslēguma zinātnisko pārskatu iesniedz viena mēneša laikā pēc projekta pagarinājuma termiņa beigām informācijas sistēmā.

60. Padome nodrošina ekspertus, kuri atbilst MK noteikumu 23. un 24. punktā noteiktajām prasībām, piesaisti projekta noslēguma zinātniskā pārskata zinātniskajai izvērtēšanai MK noteikumu 46. punktā noteiktajā kārtībā.

61. Padome:

61.1. nodrošina, ka projekta noslēguma zinātnisko pārskatu divu mēnešu laikā MK noteikumu 46. punktā noteiktajā kārtībā vismaz divi eksperti izvērtē, aizpildot nolikuma 12. pielikumu “Projekta noslēguma zinātniskā pārskata individuālā/konsolidētā vērtējuma veidlapa” atbilstoši ekspertīzes veikšanas metodikai. Ja eksperti nevar vienoties par projekta noslēguma zinātniskā pārskata konsolidēto vērtējumu, padome piesaista vēl vienu ekspertu, kurš izvērtē projekta noslēguma zinātnisko pārskatu un, ņemot vērā iepriekš piesaistīto ekspertu iesniegtos projekta noslēguma zinātniskā pārskata individuālos vērtējumus, sagatavo un iesniedz informācijas sistēmā projekta noslēguma zinātniskā pārskata konsolidēto vērtējumu, pirms tam to saskaņojot ar pārējiem ekspertiem, kuri snieguši projekta noslēguma zinātniskā pārskata individuālos vērtējumus;

61.2. apkopo projekta noslēguma zinātniskā pārskata ekspertu konsolidētajā vērtējumā iekļautās rekomendācijas un iesniedz izskatīšanai komisijai, kura atbilstoši tās kompetencei lemj par minēto rekomendāciju ieviešanas nepieciešamību un pamatotību attiecīgā projekta izpildē, uzdodot padomei grozīt projekta līgumu, ja tas ir nepieciešams.

**XI. Padomes gala ziņojums par programmas īstenošanu**

62. Padome, ievērojot MK noteikumu 7.6. apakšpunktu un 50. punktu, sagatavo padomes gala ziņojumu par programmas īstenošanu (turpmāk – padomes ziņojums), saskaņo to ar komisiju četru mēnešu laikā no visu programmas projektu noslēguma zinātnisko pārskatu izvērtēšanas noslēguma dienas.

63. Padomes ziņojuma saturu veido:

63.1. statistika par finansētajiem projektiem (iesaistītie cilvēkresursi, aizstāvētie maģistra/doktora darbi);

63.2. MK rīkojumā noteiktie sasniegtie rezultāti un to apraksts atbilstoši programmas mērķim un uzdevumiem;

63.3. zinātniskās sadarbības apraksts (piemēram, starptautiskā līmenī, konsorciji, plānotie pieteikumi Eiropas Savienības starptautiskajās pētniecības un inovāciju programmās, tai skaitā Apvārsnis Eiropa);

63.4. projektu rezultātu sociālekonomiskā ietekme (noslēgumā konkrētie īstenotie pasākumi saskaņā ar programmas kopīgajiem (horizontālajiem) uzdevumiem);

63.5. informācija par projektu rezultātu publicēšanu atvērtajā piekļuvē, kā arī pētniecības datu deponēšanai piemērotos repozitorijos (pielietojot FAIR principus);

63.6. cita informācija atbilstoši komisijas lēmumiem.

**XII. Informācijas un publicitātes prasības**

64. Projekta īstenotājs apņemas publicēt projekta informāciju (tajā skaitā par projekta īstenošanu, zinātnisko grupu, aktivitātēm un sasniegtajiem rezultātiem) projekta īstenotāja tīmekļvietnē un apņemas nodrošināt šīs informācijas uzturēšanu un papildināšanu atbilstoši sasniegtajiem projekta rezultātiem vismaz piecus gadus no dienas, kad ir parakstīts MK noteikumu 59.1.2. apakšpunktā noteiktais projekta izpildes pieņemšanas un nodošanas akts, kas ir projekta līguma pielikums.

65. Projekta īstenotājs projekta līgumā noteiktajā kārtībā un termiņos nodrošina informācijas sniegšanu Zemkopības ministrijai un padomei, kura īsteno komunikācijas un sabiedrības informēšanas aktivitātes par konkursa ietvaros finansētā projekta īstenošanu. Minēto informāciju padome apkopo un nodrošina tās pieejamību sabiedrībai. Projekta īstenotājs sadarbojas ar padomi un piedalās padomes rīkotajos sabiedrības informēšanas un komunikācijas pasākumos, tajā skaitā, informācijas sagatavošanā par projektu un tā rezultātiem.

66. Projekta atpazīstamības veicināšanai projekta īstenotājs par pamatu izmanto valsts pētījumu programmām izveidoto vienoto grafisko identitāti[[3]](#footnote-3), kā arī papildus var izveidot projekta vizuālās identitātes zīmi, kas raksturo projektu un ietver tā nosaukuma abreviatūru, kura vienlaikus ir saskanīga ar valsts pētījumu programmu vienoto grafisko identitāti. Ja tiek izmantota izveidotā projekta vizuālās identitātes zīme, tā tiek lietota tikai kopā ar valsts pētījumu programmu vienoto grafisko identitāti (jeb programmas logo).

67. Projekta īstenotājs un projekta sadarbības partneri (ja attiecināms), informējot sabiedrību, publicējot zinātniskos rakstus un publiskojot citus projekta rezultātus, piedaloties konferencēs vai citādi prezentējot projekta rezultātus un aktivitātes, atsaucas uz programmas nosaukumu, finansējuma avotu un attiecīgā projekta numuru un lieto nolikuma 66. punktā minēto projekta vizuālās identitātes zīmi. “Vadlīnijas FLPP un VPP projektu ietvaros īstenotajām publicēšanās aktivitātēm” (apstiprinātas ar padomes 2021. gada 14. aprīļa rīkojumu Nr. 13) ir pieejamas šeit: <https://www.lzp.gov.lv/lv/media/25/download?attachment>. Vizuālās identitātes zīmi var neizmantot, ja to nepieļauj attiecīgais zinātniskais izdevums vai žurnāls.

**XIII. Noslēguma jautājumi**

68. Jautājumus par projekta pieteikuma sagatavošanu un iesniegšanu ne vēlāk kā divas darbdienas līdz projekta pieteikuma iesniegšanas termiņa beigām nosūta uz elektronisko pasta adresi: [vpp@lzp.gov.lv](mailto:ingmars.kreismanis@lzp.gov.lv). Atbildes uz projekta pieteikuma iesniedzēja iesūtītajiem jautājumiem nosūta elektroniski, biežāk uzdotos jautājumus un atbildes publicē padomes tīmekļvietnē [www.lzp.gov.lv](http://www.lzp.gov.lv). Citus jautājumus par programmas īstenošanu arī nosūta uz minēto elektroniskā pasta adresi.

69. Informāciju par komisijas apstiprinātiem projekta pieteikumiem publicē tīmekļa vietnēs: [www.zm.gov.lv](http://www.zm.gov.lv) un [www.lzp.gov.lv](http://www.lzp.gov.lv).

Saskaņots ar Zemkopības ministriju un Izglītības un zinātnes ministriju.

**Pielikumi**

**1.pielikums** “Projekta pieteikums”;

**2.pielikums** “Projekta pieteikuma projekta noslēguma zinātniskā pārskata noformēšanas un iesniegšanas metodika”;

**3.pielikums** “Metodika projekta pieteikuma atbilstības izvērtēšanai administratīvās atbilstības kritērijiem”;

**4.pielikums** “Administratīvās atbilstības kritēriju vērtēšanas veidlapa”;

**5.pielikums** “Apliecinājums par interešu konflikta neesamību un konfidencialitātes ievērošanu”;

**6.pielikums** “Pakalpojumu līgums par zinātnisko izvērtēšanu”’;

**7.pielikums** “Ekspertīzes metodika (projekta pieteikumam, noslēguma zinātniskajam pārskatam)”;

**8.pielikums** “Projekta pieteikuma ekspertīzes individuālā/ekspertīzes konsolidētā vērtējuma veidlapa”;

**9. pielikums** “Metodika projekta pieteikuma atbilstības izvērtēšanai pēc nozares specifiskajiem kritērijiem”;

**10. pielikums** “Individuālā/kopējā nozares specifisko vērtēšanas kritēriju veidlapa”;

**11.pielikums** “Līgums par valsts pētījumu programmas “Vietējo resursu izpēte un ilgtspējīga izmantošana Latvijas attīstībai 2023.-2025. gadam” projekta īstenošanu”:

11.1. pielikums “Projekta pieteikums”;

11.2. pielikums “Finansējuma sadalījums”;

11.3. pielikums “Rekomendācijas projekta īstenošanai;

11.4. pielikums “Projekta rezultātu vērtības aprēķins procentos no projekta kopējām izmaksām”;

11.5. pielikums “Pieņemšanas un nodošanas akts par valsts pētījumu programmas projekta īstenošanu”

11.6. pielikums “Rezultātu nostiprināšanas plāns”;

11.7. pielikums “Finanšu pārskats par 20\_\_.gada valsts pētījumu programmas projekta īstenošanu”;

11.8. pielikums “Valsts pētījumu programmas projekta izmaiņas līgumsummas kalkulācijā līdz 30%”;

11.9. pielikums “Valsts pētījumu programmas projekta izmaiņas zinātniskajā grupā pārsniedzot 20%”;

11.10. pielikums “Projekta noslēguma zinātniskā pārskata veidlapa”;

11.11. pielikums “Rezultātu saraksts”;

11.12. pielikums “Saturiskais pārskats”;

11.13. pielikums “Zinātniskās grupas saraksts”.

11.14. pielikums “Valsts pētījumu programmas projekta izmaiņas zinātniskajā grupā (projekta vadītājs – galvenais izpildītājs)”;

**12. pielikums** “Projekta noslēguma zinātniskā pārskata individuālā/konsolidētā vērtējuma veidlapa”.

**13. pielikums** “Pētniecības datu pārvaldības plāna izveidošana, uzturēšana un īstenošana”.

1. Atrodami, piekļūstami, savietojami un atkal izmantojami (findable, accessible, interoperable, reusable), sk. šeit - <https://www.go-fair.org/fair-principles/> [↑](#footnote-ref-1)
2. Vairāk informācijas sk. šeit: <https://www.lzp.gov.lv/lv/fundamentalo-un-lietisko-petijumu-projektu-2024-gada-atklatais-konkurss> [↑](#footnote-ref-2)
3. <https://izm.gov.lv/images/VPP_grafiska/VPP_GRAFISK_IDENTITTE.pdf> (pārējie materiāli šeit lapas ievaddaļā - <https://izm.gov.lv/lv/zinatne/valsts-petijumu-programmas>) [↑](#footnote-ref-3)